John Dalton
John Dalton (6. syyskuuta 1766 – 17. heinäkuuta 1844) oli englantilainen kemisti, meteorologi ja fyysikko. Hänen tutkimuksensa osoittivat eräiden aineiden, jotka nyttemmin tiedetään alkuaineiksi, muodostavan yhdisteitä täsmällisissä kokonaisluvuin ilmaistavissa suhteissa. Tämä viittasi vahvasti aineen atomiluonteeseen. Tämän Dalton selitti johtuvan siitä, että kaikki aine koostuu atomeista ja että jokaisen alkuaineen atomilla on tietyn suuruinen massa.
Don Adams
Don Adams (syntyjään Donald James Yarmy, 13. huhtikuuta 1923 New York – 25. syyskuuta 2005 Los Angeles) oli yhdysvaltalainen komedianäyttelijä, joka tunnettiin parhaiten roolistaan Maxwell Smartina (Agentti 86) komediasarjasta "Salainen agentti 86" ("Get Smart"). Sarjaa tehtiin vuosina 1965–1970. Vuonna 1995 sarjasta tuli vielä seitsemän jaksoa, joissa seikkaili Maxwell Smartin poika. Ohjelmassaan Adams lanseerasi maailmalle käsitteet kenkäpuhelin ja äänieriö. Hän myös ohjasi ja käsikirjoitti tätä sarjaa. Adams kuoli 82-vuotiaana losangelesilaisessa sairaalassa keuhkotulehdukseen. Hän oli sairastellut jo useita vuosia.